**1/2001. (VI. 11.) MÜK szabályzat**

**a választási szabályzatról[[1]](#footnote-1)**

Az ügyvédekről szóló 1998. évi XI. törvény (a továbbiakban Ütv.) 112. § (1) bek. *h)* pontjában foglalt felhatalmazás alapján a Magyar Ügyvédi Kamara Teljes Ülése a kamarai tisztségviselők választásáról és visszahívásáról, 2001. június hó 11. napján megtartott ülésén az alábbi szabályzatot fogadta el:

***I. ÁLTALÁNOS RENDELKEZÉSEK***

1. A Magyar Ügyvédi Kamarának a törvény 110. § (1) bekezdésében megjelölt szerveit és tisztségviselőit, a területi kamarák tisztségviselőit, bizottságait, általános egyenlő választójog alapján, titkos szavazással 4 évre választják.

2. A Magyar Ügyvédi Kamara Teljes Ülésének tagjait a területi ügyvédi kamarák választói közgyűlésén választják.

3. A választói névjegyzékbe felvett ügyvéd választhat és amennyiben jogszabály, vagy a jelen szabályzat nem zárja ki, választható. Szavazni csak személyesen lehet. A választáson minden szavazásra jogosultnak egy szavazata van, minden szavazat egyenlő.

4. A Magyar Ügyvédi Kamara elnöksége, valamint a területi kamarák elnökségei a választói közgyűlést a választási bizottság, a jelölőbizottság, valamint a szavazatszedő bizottság megválasztásával kötelesek úgy előkészíteni és összehívni, hogy a tisztségviselők megbízatásaik lejártáig az új tisztségviselők megválasztásra kerüljenek.

A területi kamarák elnöksége a választások előkészítése és lebonyolítása céljából választási bizottságot, jelölőbizottságot és szavazatszedő bizottságot választ a kitűzött választást megelőzően legalább 90 nappal.

A választásokat a Magyar Ügyvédi Kamara elnöksége által meghatározott időszakban kell lebonyolítani.

5. A tisztségviselők megbízatása az új tisztségviselők megválasztásának napján szűnik meg.

A Magyar Ügyvédi Kamara és a területi kamarák alapszabályai határozzák meg a Magyar Ügyvédi Kamara és a területi kamarák megválasztandó szerveit, és ezek póttagjait, valamint a megválasztandó tisztségviselők személyét és számát.

***II. A VÁLASZTÁS BIZOTTSÁGAI***

6. A választási bizottság elnökből, titkárból és legalább egy, legfeljebb kilenc tagból áll.

A választási bizottság feladata:

*a)* a választói névjegyzék összeállítása,

*b)* a szavazólapok elkészítése,

*c)* a választás lebonyolítása és

*d)* a választásokkal kapcsolatos kifogások elbírálása.

A választási bizottság döntéseit egyszerű szótöbbséggel hozza. A határozat ellen fellebbezésnek helye nincs.

A választási bizottság a jelölés, továbbá a választás időben történő megszervezése érdekében részhatáridőket állapít meg.

7. A jelölőbizottság elnökből és legalább két, legfeljebb hat tagból áll.

A jelölőbizottság feladata:

*a)* az ajánlócédulák kibocsátása és összegyűjtése,

*b)* a jelölőívek elkészítése és a választási bizottsághoz történő továbbítása és

*c)* a jelöléssel kapcsolatos kifogásoknak a választási bizottsághoz történő továbbítása.

A jelölőbizottság döntéseit egyszerű szótöbbséggel hozza.

8. A szavazatszedő bizottság elnökből és legalább két, legfeljebb 14 tagból áll.

A szavazatszedő bizottság feladata:

*a)* a szavazóurnák választásra való előkészítése és ellenőrzése,

*b)* a szavazásra jelentkezők választójogának megállapítása, részükre szavazólap biztosítása,

*c)* a szavazás befejezését követően az urnák felnyitása, majd a szavazatok összeszámlálása,

*d)* a választás eredményének megállapítása és a levezető elnökkel történő közlése,

*e)* a szavazás során emelt kifogások közlése a választási bizottsággal.

A szavazatszedő bizottság döntéseit egyszerű szótöbbséggel hozza.

***III. A VÁLASZTÓI NÉVJEGYZÉK ÖSSZEÁLLÍTÁSA***

9. A névjegyzékbe a közszemlére tételig ügyvédként bejegyzett valamennyi választásra jogosult ügyvédet fel kell venni. Választásra nem jogosult, akit az ügyvédi tevékenység gyakorlása alól felfüggesztettek, valamint akik kamarai tagságukat az Ütv. 17. § (1) bekezdése alapján szüneteltetik.

10. A névjegyzékben külön meg kell jelölni azokat, akik az Ütv. 65. § (1) bekezdése értelmében nem választhatók.

11. A választási bizottság a választói névjegyzéket az ügyvédi kamara hivatalos helyiségében a választói közgyűlést megelőzően legalább 20 nappal a kamarai tagok részére közszemlére teszi. A közszemlére tétel első és utolsó napját a választói névjegyzébken fel kell tüntetni. Ez alatt az idő alatt a névjegyzékbe történt helytelen felvétel miatt bármelyik kamarai tag, a kihagyás vagy téves felvétel, vagy az Ütv. 65. § (1) bekezdés téves alkalmazása miatt pedig az érdekelt kamarai tag a választási bizottságnál írásban felszólalhat.

12. A felszólalásról, vagy az időközben bekövetkezett kizáró ok felől a választási bizottság - szükség esetén - az érdekelt meghallgatása után, jogorvoslat kizárásával a választói névjegyzék közszemlére tételére megszabott határidő elteltétől számított 3 napon belül határoz.

13. A választási bizottság készíti el a választók végleges névjegyzékét. A végleges névjegyzéket ki kell egészíteni azokkal, akiket a legkésőbb a közgyűlést megelőző napon az ügyvédek névjegyzékébe felvettek, viszont törölni kell azokat, akiket időközben töröltek a névjegyzékből, vagy akiknek az ügyvédi gyakorlatát legkésőbb a közgyűlést megelőző napon felfüggesztették, illetve azokat is, akiknek az ügyvédi tevékenységük szünetelését ezen időpontig megállapították.

***IV. JELÖLÉS***

14. Az ügyvédi kamarai tisztségekre és testületi tagságra jelölés a jelölőbizottság hatáskörébe tartozik.

A jelölőbizottság felhívást bocsáthat ki a kamara tagjainak, hogy jelentsék be, hogy mely kamarai tisztséget, vagy tisztségeket kívánják vállalni.

15. A jelölőbizottság az ajánlásra ajánlóív megküldésével hívja fel a szavazásra jogosult tagokat. A 14. pont második bekezdése szerinti eljárás alkalmazása esetén az ajánlóívhez mellékelni kell a beérkezett jelentkezések összesítését.

Az ajánlóívek a taglétszámnak megfelelően számozottak és azokat a jelölőbizottság elnöke és a választási bizottság elnöke hitelesíti.

A kamara tagjai az ajánlóíven akár a jelentkezett személyekre, akár más kamarai tagokra, a jelölőbizottság által meghatározott határidőig tehetnek javaslatot.

Az ajánlóíven minden egyéni tisztségre egy személyt lehet ajánlani. Az elnökségi, valamint a testületi tagságra legfeljebb a testületi tagok számának megfelelő számú jelöltet lehet állítani.

16. A jelölőbizottság a hozzá visszaérkezett ajánlóíveket a kamarában elhelyezett és lepecsételt urnába gyűjti össze.

A jelölőbizottság az ajánlóíveket összesíti és a 15. pontban foglaltaknak megfelelően a jelölésről az alábbiak szerint dönt:

*a)* Az 1000 fős taglétszámot meghaladó kamarában elnöki, elnökhelyettesi, főtitkári, titkári, fegyelmi főmegbízotti és fegyelmi megbízotti tisztségre az jelölendő, aki a választásra jogosultak közül 100 fő ajánlását, testületi tagságra pedig az, aki a választásra jogosultak közül 50 fő ajánlását megszerezte.

*b)* Az 1000 fős taglétszámot meg nem haladó kamarában elnöki, elnöhelyettesi, főtitkári, titkári, fegyelmi főmegbízotti és fegyelmi megbízotti tisztségre az jelölendő, aki a szavazásra jogosultak 15%-ának ajánlását, testületi tagságra pedig az, aki a szavazásra jogosultak 10%-ának ajánlását megszerezte.

A jelölőbizottság a fentieken túl jogosult az ajánlási lapokon ajánlott személyek közül - ilyenek hiányában a kamara többi, választható tagjai közül - valamennyi tisztségre és testületi tagságra jelöltet állítani.

17. A Magyar Ügyvédi Kamara elnöksége az időközi választások megtartását megelőzően a kamarák létszámarányainak figyelembevételével, külön határozattal állapítja meg, hogy a területi kamarák és a Budapesti Ügyvédi Kamara a Magyar Ügyvédi Kamara Teljes Ülésébe hány tagot választ meg.

18. A jelölőbizottság két jelölőlistát készít. Az egyik jelölőlistán a helyi kamara elnökségére és választott tisztségviselőire, bizottságainak elnökeire és tagjaira vonatkozó jelölés, a másik jelölőlistán a Magyar Ügyvédi Kamara Teljes Ülésének tagjaira vonatkozó javaslat szerepel. A jelölőlistára csak olyan személy vehető fel, aki a jelölésre jelentkezett, vagy azt utólag vállalta. Több egyéni tisztségre történő jelölés esetén a jelöltnek arról is nyilatkoznia kell, hogy a jelölést mely tisztség tekintetében vállalja.

A jelölőbizottság egy tisztségre több személyt is jelölhet.

19. Az elkészített jelölőlistát legkésőbb a választást megelőző 8. napon, az ügyvédi kamara hivatalos helyiségében a választás napjáig a kamarai tagok részére közszemlére kell tenni.

20. A területi kamara az Ütv. 103. §-ában előírt bizottságokon túlmenően alapszabálya szerint további bizottságokat választhat.

Ha ezt a közgyűlés másképpen nem állapítja meg, a 300 taglétszám feletti kamarák több elnökhelyettest, valamint a főtitkár mellé több titkárt, a fegyelmi ügyek időszerű, gyorsabb elintézése érdekében a fegyelmi főmegbízott mellé több fegyelmi megbízottat választhatnak.

21. A területi ügyvédi kamarák elnöke, titkára, - ahol több titkár van, főtitkára -, a fegyelmi megbízottja, - ahol több fegyelmi megbízott van -, a fegyelmi főmegbízott és a fegyelmi bizottság elnöke, valamint a Magyar Ügyvédi Kamara elnöke, főtitkára, fegyelmi főmegbízottja, valamint a fegyelmi bizottság elnöke ezen tisztségekre akkor jelölhetőek, ha hitelt érdemlően igazolják, hogy „az Egyes fontos, valamint közbizalmi - és közvéleményt formáló - tisztségeket betöltő személyek ellenőrzéséről” szóló 2000. évi XCIII. törvénnyel módosított 1994. évi XXIII. törvény alapján kérték átvilágításukat és egyben kötelező nyilatkozatot tesznek, hogy az előterjesztett kérelmet nem vonják vissza.

Amennyiben az előzőekben felsorolt tisztségviselő az előterjesztett kérelmét visszavonja, vagy az átvilágítás során érintettnek minősül, úgy választott tisztsége megszűnik.

Ezen kötelezettség az 1972. február 4. napja előtt született ügyvédekre vonatkozik.

***V. VÁLASZTÁS***

22. A választás a választói közgyűlésen történik. A választói közgyűlést a területi ügyvédi kamara elnöksége hívja össze. A szavazás időtartamát a választási bizottság több napban is megállapíthatja.

23. A választói közgyűlés elnöke a közgyűlésen résztvevő legidősebb kamarai tag (korelnök).

24. Ugyanaz a személy a területi kamarai tisztségre és a Magyar Ügyvédi Kamara Teljes Ülésének tagjává is választható.

***VI. SZAVAZÁS***

25. A választói közgyűlést a korelnök nyitja meg, bejelenti a választás megkezdését, ismerteti a szavazás rendjét és elrendeli a szavazást. A szavazás tartamára szünetet rendel el, a folytatás idejének kitűzésével.

26. A választói közgyűlésen felszólalásnak helye nincs.

27. Minden szavazóhelyiségben a szavazás céljára egy vagy több urnát kell felállítani. Az urnákat úgy kell lezárni, hogy azokból a szavazólapokat a zár felnyitása és a pecsét feltörése vagy az urna szétszedése nélkül eltávolítani ne lehessen.

Az urnák állapotát a szavazás megkezdése előtt a szavazatszedő bizottság köteles megvizsgálni és a vizsgálat eredményét a választási jegyzőkönyvben feltüntetni.

28. A szavazás a választási bizottság által elkészített szavazólapokkal történik. A szavazólapon fel kell tüntetni valamennyi jelölt nevét és azt, hogy az egyes személyeket milyen tisztségre jelölték. A szavazólapokat a választási bizottság elnöke és titkára írja alá. A szavazólapokat sorszámmal, vagy egyéb módon megjelölni nem lehet. A választási bizottság elnöke a választói névjegyzékben feltüntetett létszámnak megfelelő számú szavazólapot ad át a szavazatszedő bizottságnak. A szavazatszedő bizottság a szavazásra jelentkező választónak a jelenléti ív egyidejű aláírása mellett adja át a szavazólapokat. A szavazás lezárását követően a fel nem használt szavazólapokat a választási bizottság elnöke darabszám szerint veszi vissza és a fel nem használt szavazólapok számát jegyzőkönyvben rögzíti.

29. A szavazás ideje alatt a szavazón kívül a szavazófülkében más nem tartózkodhat.

30. A tisztségre történő választásnál a szavazó a megválasztani nem kívánt személyek nevét kihúzza.

Testületi tagokra történő jelölés esetén a szavazólapon fel kell tüntetni, hogy a jelöltek közül a szavazó hány személyt választhat. A szavazó a megválasztani nem kívánt személyek nevét kihúzza.

31. Érvénytelen a szavazat egésze, ha

*a)* nem az érvényes szavazólapon adták le,

*b)* a szavazólapot áthúzták,

*c)* egyértelműen nem állapítható meg, hogy kire adták a szavazatot.

Részlegesen érvénytelen a szavazat, ha a szavazólapra az ott feltüntetett jelöltek helyett további személy nevét írták be, az utólag beírt személyek tekintetében.

***VII. A VÁLASZTÁS EREDMÉNYÉNEK MEGÁLLAPÍTÁSA***

32. A szavazás befejezése után a választási bizottság az urnákat egy helyiségben összegyűjti, az összes szavazólapot kiszedi, a szavazatokat összeszámláltatja és megállapítja a szavazás eredményét.

33. Amennyiben kettős jelölés esetén a választási bizottság azt állapítja meg, hogy nevezettet a szavazatok számára tekintettel egyéni tisztségre nem választották meg, az egyéni tisztségre kapott szavazatokat a területi kamara testületi szervének tagságára leadott szavazatokkal egybe kell számítani, és az így egybeszámított szavazatok alapján kell megállapítani, hogy a jelölt a testületi tagság elnyeréséhez szükséges szavazatokat megkapta-e.

34. A szavazatok érvényességének megállapításánál a jelen szabályzat VI. fejezetében foglaltak az irányadók.

35. Megválasztottnak az tekintendő, aki a legtöbb szavazatot kapta.

36. Amennyiben bármely tisztségre vagy testületi tagságra a 35. pontban foglaltak szerint érvényesen senkit nem választottak meg, úgy e tisztségre pótválasztást kell elrendelni.

VÁLASZTÁSI JEGYZŐKÖNYV

37. A választási eljárás lefolytatásáról a választási bizottság elnöke jegyzőkönyvet készít és azt - a választási bizottság tagjaival, valamint a szavazatszedő bizottság elnökével és tagjaival együtt - aláírja.

38. A Választási Bizottság elnöke az újra megnyitott közgyűlésnek jelentést tesz a választásról és a jegyzőkönyvet az erre vonatkozó iratokkal együtt a közgyűlés elnökének átadja.

39. A közgyűlés elnöke (a korelnök) a választás eredményét - a közgyűlés határozataként - kihirdeti.

40. A jegyzőkönyv és a szavazásban részt vett tagok névjegyzéke a közgyűlési jegyzőkönyv melléklete. Ezeket az iratokat a szavazólapokkal együtt zárt borítékban kell elhelyezni és a választás eredményének kihirdetésétől számított 5 éven át meg kell őrizni, majd ezt követően megsemmisítendő.

JELENTÉS A VÁLASZTÁSRÓL

41. A választás eredményéről 8 napon belül a választási bizottság elnöke jelentést tesz az igazságügyminiszternek és a Magyar Ügyvédi Kamarának. Egyidejűleg megküldi a választás eredményét rögzítő jegyzőkönyvet is.

***VIII. ELJÁRÁS A KAMARAI TISZTSÉG MEGÜRESEDÉSE ESETÉN***

42. Ha a megbízatás lejárta előtt valamely tisztség megüresedik és megválasztott helyettesével vagy póttaggal a tisztség nem tölthető be, az elnökség pótválasztás megtartását indítványozza.

Megüresedettnek kell tekinteni a Magyar Ügyvédi Kamarai tagságot, ha a területi kamara által megválasztott Magyar Ügyvédi Kamarai tag más kamarába kerül átjegyzésre.

A helyettes vagy a póttag a tisztséget a legközelebbi évi rendes közgyűlésig látja el.

A megüresedett tisztség betöltésére 3 hónapon belül pótválasztást kell tartani.

43. Ha a megválasztott tisztségviselőknek több mint a fele lemond vagy a helyük egyéb okból megüresedik, a kamara elnöksége köteles haladéktalanul intézkedni a közgyűlés összehívása és pótválasztás iránt.

44. A pótválasztáson megválasztott tisztségviselő megbízatásának az időtartama addig az időpontig terjed, ameddig a kamara többi választott szerveinek (tisztségviselőinek) megbízatása.

45. A pótválasztásra a választásra vonatkozó rendelkezések az alábbi eltérésekkel irányadók:

*a)* választási bizottságot nem kell alakítani,

*b)* a választók névjegyzékét a korábbi névjegyzék kiegészítése útján az elnökség készíti el,

*c)* a választással kapcsolatban a választási bizottságra háruló egyéb feladatokat az elnökség látja el,

*d)* a közgyűlés elnöke a területi kamara elnöke, kivéve, ha a területi kamara elnökét kell megválasztani, ez esetben a közgyűlés elnöke a területi kamara elnökhelyettese.

***IX. A MAGYAR ÜGYVÉDI KAMARA TISZTSÉGVISELŐINEK VÁLASZTÁSA***

46. A Magyar Ügyvédi Kamara szerveinek és tisztségviselőinek választására jelen szabályzat I-VIII. fejezetének rendelkezéseit az alábbi eltérésekkel kell alkalmazni:

A Magyar Ügyvédi Kamara tisztségviselőinek és szerveinek időközi választása előtt a Magyar Ügyvédi Kamara Teljes Ülése 9 tagú választási bizottságot választ. [Ütv. 110. § (1) bek. *e)* pontja]

Az ekként megválasztott választási bizottság látja el a II. fejezet 6-8. pontjában meghatározott feladatokat is.

47. A teljes ülés 100 tagból áll. Tagjai:

*a)* a területi ügyvédi kamarák elnökei,

*b)* a területi ügyvédi kamarák közgyűlése által választott egy-egy tag,

*c)* a területi ügyvédi kamarák taglétszámának az ügyvédek összlétszámához viszonyított aránya szerint a területi kamarák közgyűlése által választott tagok.

A *c)* pont szerinti arányok alapján a Magyar Ügyvédi Kamara elnöksége a választás kiírásakor állapítja meg az egyes területi kamarák által választható teljes ülési tagok számát.

48. A területi ügyvédi kamaráknál megtartott időközi választásokat követően a Magyar Ügyvédi Kamara leköszönő elnöksége hívja össze a teljes ülés alakuló ülését.

49. Az alakuló teljes ülést úgy kell előkészíteni és olyan időpontban kell összehívni, hogy a tisztségviselők megbízatásának lejártával az új tisztségviselők megválasztásra kerüljenek.

50. A tisztségviselők és a Magyar Ügyvédi Kamara szerveiek megbízatása az új tisztségviselők megválasztásának napján szűnik meg.

51. A Magyar Ügyvédi Kamara választási bizottsága az újonnan megválasztott 100 tagú teljes ülés tagjai részére ajánlási íveket küld ki, és felhívja a teljes ülés tagjait, hogy 15 napon belül a kitöltött ajánlási íveket a választási bizottságnak küldjék vissza.

Az ajánlóíveket a választási bizottság összesíti, és elkészíti a jelölőlistát, a IV.16/6. pont alapján.

A választási bizottság ezen túlmenően is jogosult az ajánlási lapokon ajánlott személyek közül - ilyenek hiányában a Teljes Ülés tagjai közül - valamennyi tisztségre és testületi tagságra jelöltet állítani.

Az alakuló ülésen a teljes ülés tagjai a jelölőlista kiegészítésére tehetnek javaslatot. Fel kell venni a jelölőlistára azt, aki a jelenlévők egyharmadának szavazatát megkapta.

52. A választást az alakuló teljes ülésen kell lebonyolítani. Az alakuló ülés a jelölésről nyílt szavazással dönt.

53. A Magyar Ügyvédi Kamara leköszönő elnöksége az újonnan megválasztott tagok közül a korelnököt kéri fel a teljes ülés megnyitására és levezetésére.

A korelnök a teljes ülésen jelenlévő legidősebb ügyvéd.

54. A jelölések lebonyolítását követően a korelnök szünetet rendel el, majd a választási bizottság elkészíti a szavazólapokat, és lebonyolítja a szavazást a VI. fejezetben foglaltaknak megfelelően.

A szavazás befejezését követően a korelnök a teljes ülést megnyitja, és a szavazás eredményét - mint a teljes ülés határozatát - kihirdeti.

A választás eredményéről a választási bizottság elnöke írásban tájékoztatja az igazságügyminisztert.

A választásról készített jegyzőkönyvet, az ajánlási íveket, valamint a szavazólapokat a választási bizottság zárt borítékban helyezi el, és 5 évi megőrzésre átadja a Magyar Ügyvédi Kamara főtitkárának.

***X. A KAMARAI TISZTSÉGVISELŐK VISSZAHÍVÁSA***

55. A Magyar Ügyvédi Kamara tisztségviselőit és szerveit a Magyar Ügyvédi Kamara Teljes Ülése visszahívhatja.

A területi kamara elnökét, elnökségét, bizottságait, valamint a bizottságok tisztségviselőit és tagjait a területi kamara közgyűlése visszahívhatja.

A visszahívást a Magyar Ügyvédi Kamara Teljes Ülésének 1/3-a, illetve a területi kamarák választásra jogosult tagjainak 1/3-a kezdeményezheti.

A visszahívásról a teljes ülés, illetve a területi kamara közgyűlése titkos szavazással és kétharmados szótöbbséggel, 30 napon belül határoz.

***XI. JOGORVOSLATOK***

56. A választói névjegyzékbe történt jogellenes felvétel, vagy bármely kamarai tag kihagyása, vagy téves felvétele miatt az érdekelt kamarai tag a választási bizottságnál felszólalhat.

***XII. ZÁRÓ RENDELKEZÉSEK***

57. Amennyiben a választási bizottság vagy jelölőbizottság a bizottság tagja, vagy tagjának közeli hozzátartozójának jelölésével, választásával, vagy az őket érintő választási kifogás kérdésében jár el, az érintett bizottsági tag az eljárásból ki van zárva.

58. A Választói Közgyűlés határozatképességének megállapítása szempontjából a közgyűlés megnyitásának időpontja az irányadó. A megismételt választói közgyűlés a megjelentek számára tekintet nélkül határozatképes.

59. Ezen szabályzatot a Magyar Ügyvédi Kamara Teljes Ülése a 2001. június hó 11. napján fogadta el. A szabályzat az Igazságügyi Közlönyben történő közzététel napján[[2]](#footnote-2) lép hatályba. Egyidejűleg az 1996. június 28-án elfogadott szabályzat hatályát veszti.

1. Megjelent: Igazságügyi Közlöny 2001/8. Módosítására lásd: Igazságügyi Közlöny 2006/1. [↑](#footnote-ref-1)
2. 2001. VIII. 31. [↑](#footnote-ref-2)